Jann Sjursen (KRF), 1999-04-16:
Jeg synes, der er grund til at se behandlingen af dette lovforslag i sammenhæng med den forespørgselsdebat, vi havde tidligere på dagen, hvor det især var de militære aspekter af den væbnede konflikt på Balkan, der var fokus på, hvor man her kan sige, at vi nu for alvor tager fat på den humanitære del af den del, som vedrører Danmark direkte.
Danmark har i forhold til konflikten på Balkan ydet et væsentligt humanitært bidrag i nærområdet; over 200 mio. kr. er bevilget til en indsats dér, og jeg vil gerne understrege, at den indsats selvfølgelig har Kristeligt Folkepartis støtte, men at det også fortsat er dér, hovedindsatsen skal være for Danmark og de lande i øvrigt, der bidrager til indsatsen dér.
Den skal være dér, netop fordi målet for NATO's militære aktioner i Serbien i dag er at forhindre en egentlig etnisk udrensning og sikre tilvejebringelsen af en fredsaftale, sådan så kosovoalbanerne kan vende tilbage til Kosovo.
Men vi ved jo, at der er et stærkt pres især på Makedonien og ikke mindst på Albanien, og at det kan blive så stærkt, at UNHCR må anmode bl.a. Danmark om at modtage kosovoalbanske flygtninge.
I den situation mener vi fra Kristeligt Folkepartis side, at Danmark skal være parat og også signalere det eller tilkendegive det netop over for UNHCR.
Lovforslaget, som vi behandler nu, taler om en indledende kvote på 1.500 flygtninge.
Der er - og det vil jeg godt understrege at vi er meget glade for i Kristeligt Folkeparti -
ikke dermed sat det loft i lovforslaget, at det kun må være 1.500 og så nichts weiter.
Jeg synes, det er væsentligt, fordi jeg ikke vil undlade at gøre opmærksom på, at vi fra Kristeligt Folkepartis side synes, at regeringen i hvert fald i første omgang har sendt et noget svagt signal på det område, når man tænker på, at Norge har tilkendegivet, at de vil modtage op til 6.000 flygtninge og Sverige op til 5.000 flygtninge.
Nu er vi imidlertid i en lidt anden situation, end vi var for bare nogle få dage siden i forhold til, hvad forventningen var med hensyn til, at Danmark skulle modtage flygtninge fra Kosovo.
Nu må vi afvente en egentlig anmodning
fra UNHCR
Det giver os så til gengæld bedre tid til at behandle det foreliggende lovforslag og se på detaljerne i det, inden det når frem til en endelig tredje behandling.
Vi er tilfredse med, at invitationsordningen i særlig grad lægger vægt på at prioritere, at ældre, syge og familier med børn kan få midlertidig beskyttelse her i Danmark.
Vi synes, det er rigtigt at prioritere netop disse grupper.
Der har været nogen debat i dag omkring midlertidigheden
Det er klart, at man kan sætte spørgsmålstegn ved det, når man også tænker på, hvordan det gik en stor del af de bosniere, der kom hertil og fik midlertidig opholdstilladelse.
Det er ikke det afgørende punkt for os, at det kun er midlertidigt.
Bliver det ikke muligt for disse flygtninge at vende tilbage, jamen så er det klart, så må de have permanent opholdstilladelse også i Danmark, som andre flygtninge har fået det.
Her vil jeg godt i lighed med andre ordførere pege på lovforslagets § 10 og § 11, især omkring undervisnings- og aktiveringstilbud, hvor det er Kristeligt Folkepartis helt klare opfattelse, at indenrigsministeren ikke bare skal kunne fastsætte nærmere regler for, hvilken undervisning og hvilke aktiveringstilbud der skal kunne gives, men at indenrigsministeren skal gøre det, så vi helt klart ved, hvor vi er henne, for så vidt angår de spørgsmål.
Jeg vil også godt sige, at jeg synes, det er en diskussion værd i det videre udvalgsarbejde, om vi alligevel ikke skal sætte en nedre grænse for midlertidigheden, havde jeg nær sagt, i forhold til, hvornår disse flygtninge i virkeligheden skal overgå til det almindelige introduktionsprogram, som vi kender fra de flygtninge, der søger om asyl og får opholdstilladelse her i Danmark. Jeg synes, de norske erfaringer helt klart peger i retning af, at 2 år er for lang tid, inden man får lidt mere fast grund under fødderne, og derfor kunne vi godt forestille os, at man måske sagde, at man efter 6 måneder går over til at træde ind i integrationsprogrammet som sådan.
Der er altså nogle spørgsmål, som vi synes skal belyses nærmere under udvalgsbehandlingen, for at vi simpelt hen undgår at komme i den situation, som vi desværre kom i med bosnierloven, at mennesker, flygtninge, kosovoalbanere,
Den situation vil vi for alt i verden undgå, og det vil være det, som vi fra Kristeligt Folkepartis side vil fokusere på under udvalgsarbejdet, hvor vi faktisk efter at have fået nærlæst forslaget og også har set de bemærkninger, der er kommet fra forskellige høringsorganisationer, er glade for, at vi nu får mere tid til at behandle det, end vi i første omgang havde forventet.